**დანართი**

აჭარის ავტონომიური რესპუბლიკის განათლებისა და სპორტის სამინისტროს

 ქვეპროგრამის „სწავლა საზღვარგარეთ“ ღონისძიების

**,,საბაკალავრო პროგრამა“**

ფარგლებში საგრანტო კონკურსის დებულება

**მუხლი 1. ზოგადი დებულებანი**

* 1. **„საბაკალავრო პროგრამა“** ფარგლებში გამოცხადებული საგრანტო კონკურსის ( შემდგომში - საგრანტო კონკურსი) მიზანია სტუდენტების მხარდაჭერა საქართველოში, უნივერსიტეტში აკადემიურ განვითარებასთან ერთად, საზღვარგარეთ მოქმედ უმაღლეს სასწავლებლებში არსებული ცოდნისა და გამოცდილების გაზიარება, რაც ხელს შეუწყობს აჭარის ავტონომიურ რესპუბლიკაში მცხოვრები ახალგაზრდების პროფესიული უნარების გაძლიერებას.
	2. აღნიშნული დებულება აწესრიგებს აჭარის ავტონომიური რესპუბლიკის განათლებისა და სპორტის სამინისტროს (შემდგომში – სამინისტრო) **„საბაკალავრო პროგრამა“** საგრანტო კონკურსის ფარგლებში გრანტის (შემდგომში - გრანტი) მიღების, გაცემისა და შესრულების ანგარიშგების წესს.

**მუხლი 2. საგრანტო კონკურსის ადმინისტრირებაზე უფლებამოსილი ორგანო**

* 1. საგრანტო კონკურსის ადმინისტრირებას პარტნიორ უნივერსიტეტებთან (შემდგომში - პარტნიორი უნივერსიტეტი) ერთად ახორციელებს სამინისტრო.
	2. საგრანტო კონკურსის პარტნიორი უნივერსიტეტებია:

ა. სსიპ - ბათუმის შოთა რუსთაველის სახელმწიფო უნივერსიტეტი;

ბ. სსიპ - სასწავლო უნივერსიტეტი - ბათუმის სახელმწიფო საზღვაო აკადემია;

გ. სსიპ - ბათუმის ხელოვნების სასწავლო უნივერსიტეტი.

**მუხლი 3. საგრანტო კონკურსის განხორციელების ძირითადი ეტაპები**

1. საგრანტო კონკურსის განხორციელების პირველ ეტაპზე სამინისტროსა და პარტნიორ უნივერსიტეტს შორის ერთობლივი საქმიანობის ორგანიზების მიზნით ფორმდება ურთიერთთანამშრომლობის შესახებ შეთანხმება (შემდგომში - შეთანხმება).
2. პარტნიორი უნივერსიტეტები შეთანხმებით დადგენილი წესით, საკონკურსო კომისიის შემადგენლობაში სამინისტროს წარმომადგენლ(ებ)ის მონაწილეობით შეარჩევენ საგრანტო კონკურსში მონაწილე სტუდენტებს და გრანტის მიღების მიზნით წარუდგენენ სამინისტროს.
3. პარტნიორი უნივერსიტეტის მიერ წარმოდგენილი სიის საფუძველზე საგრანტო კონკურსის მონაწილეებთან სამინისტრო აფორმებს საგრანტო ხელშეკრულებას.

**მუხლი 4. საგრანტო კონკურსში მონაწილეობის საერთო წესი**

1. საგრანტო კონკურსში მონაწილეობის უფლება აქვს აჭარის ავტონომიური რესპუბლიკის ადმინისტრაციულ ტერიტორიაზე კონკურსის გამოცხადებამდე არანაკლებ ერთი წლით ადრე რეგისტრირებულ საქართველოს მოქალაქეს, რომელიც სწავლობს ამ დებულების მეორე მუხლის მეორე პუნქტით გათვალისწინებულ უმაღლეს საგანმანათლებლო დაწესებულებაში საბაკალავრო, სამედიცინო/სტომატოლოგიური, დაწყებითი განათლების მასწავლებლის მომზადების ინტეგრირებულ საბაკალავრო - სამაგისტრო საგანმანათლებლო პროგრამაზე.
2. საგრანტო კონკურსში მონაწილეობა შეუძლია პირს, რომელიც ისწავლის ევროკავშირის წევრ ქვეყანაში, გაერთიანებული სამეფოს, ამერიკის შეერთებულ შტატებში, კანადაში, ავსტრალიაში, იაპონიაში, შვეიცარიასა და ნორვეგიაში უმაღლეს საგანმანათლებლო დაწესებულებაში პირველი საფეხურის უმაღლეს საგანმანათლებლო პროგრამაზე ერთი სემესტრის მანძილზე.
3. საგრანტო კონკურსში მონაწილეობა შეუძლია პირს, რომელსაც აქვს ამ დებულების მეორე მუხლის მეორე პუნქტით გათვალისწინებული უმაღლესი საგანმანათლებლო დაწესებულების თანხმობა სტუდენტის ერთი სემესტრით გაცვლის თაობაზე შემდგომში კრედიტების აღიარების და საქართველოში სწავლის გაგრძელების პირობით.
4. საგრანტო კონკურსში მონაწილეობის მსურველი აპლიკანტები განაცხადს წარადგენენ შესაბამის პარტნიორ უნივერსიტეტში.
5. პარტნიორი უნივერსიტეტი უფლებამოსილია არ განიხილოს იმ სტუდენტთა განაცხადები, რომლის მიზნები არ შეესაბამება საგრანტო კონკურსის მოთხოვნებს, ან შეიცავს ყალბ ინფორმაციას.
6. კომისიის გადაწყვეტილება ცალკე გასაჩივრებას არ ექვემდებარება. ის საჩივრდება მინისტრის შესაბამის ინდივიდუალურ ადმინისტრაციულ-სამართლებრივ აქტთან ერთად, კანონმდებლობით დადგენილი წესით.
7. საგრანტო კონკურსის ფარგლებში დაფინანსებული სტუდენტი იღებს ვალდებულებას, გაცვლითი პროგრამის დასრულებისთანავე დაბრუნდეს საქართველოში და უნივერსიტეტში არანაკლებ ერთი სემესტრის მანძილზე გააგრძელოს სწავლა. წინააღმდეგ შემთხვევაში მიღებული დაფინანსება სრულად ექვემდებარება დაბრუნებას.

**მუხლი 5. გრანტის მიზნები და ოდენობა**

1. პარტნიორი უნივერსიტეტების მიერ შერჩეული აპლიკანტი მიიღებს ფინანსურ დახმარებას გრანტის სახით ერთი სემესტრის ხარჯის გაწევის მიზნით არაუმეტეს 12 500 (თორმეტი ათას ხუთასი) ლარისა.
2. აპლიკანტმა დაფინანსება შეიძლება მოითხოვოს შემდეგი სახის ხარჯებისთვის:

ა) სწავლის საფასური;

ბ) ბინა და კომუნალური;

გ) საერთაშორისო მგზავრობა, ვიზის და ვიზასთან დაკავშირებული ხარჯები;

დ) სამედიცინო დაზღვევა;

ე) კვება, შიდა მგზავრობა და უმაღლესი საგანმანათლებლო დაწესებულების სილაბუსით განსაზღვრული სასწავლო რესურსების შეძენა;

ვ) სხვა ხარჯები, რომლის მიზნობრიობაზე გადაწყვეტილებას იღებს სამინისტრო.

1. იმ შემთხვევაში, თუ კონკურსანტს მიღებული აქვს ნაწილობრივი დაფინანსება სხვა ორგანიზაციიდან, სამინისტრო, უნივერსიტეტის წინადადების საფუძველზე, განიხილავს დანარჩენი ხარჯის დაფინანსების (თანადაფინანსება) საკითხს.

**მუხლი 6. საგრანტო ხელშეკრულების შესრულების კონტროლი**

1. სამინისტრო ფინანსურ კონტროლს ახორციელებს გრანტის მიმღებთან გაფორმებული საგრანტო ხელშეკრულების საფუძველზე.
2. საგრანტო ხელშეკრულების შესრულების მონიტორინგი ხორციელდება კონტროლის ჯგუფის მიერ.
3. ანაზღაურდება მხოლოდ ის ხარჯები, რომელთან დაკავშირებით წარმოდგენილი დოკუმენტაცია იძლევა ხარჯების გამწევი პირის (სტუდენტი) იდენტიფიცირების საშუალებას.
4. გრანტის მიმღებმა სემესტრის დასრულების შემდეგ სამინისტროს უნდა წარუდგინოს ხარჯების/ხარჯვის დამადასტურებელი დოკუმენტაცია, გარდა ამ დებულების მე-5 მუხლის მე-2 პუნქტის „ე“ ქვეპუნქტით გათვალისწინებული ხარჯების/ხარჯვის დამადასტურებელი დოკუმენტებისა, რომლის ოდენობაც არ უნდა აღემატებოდეს სახელშეკრულებო თანხის 50%-ს.
5. თუ წარმოდგენილი დოკუმენტების თანახმად გრანტის მიმღების მიერ გაწეული ხარჯები აჭარბებს ხელშეკრულებით გათვალისწინებულ ხარჯებს, სამინისტრო არ ანაზღაურებს არსებულ სხვაობას.
6. თუ გაწეული ხარჯები ნაკლებია მიღებული გრანტის ოდენობაზე, გრანტის მიმღები ვალდებულია, დააბრუნოს არსებული სხვაობა.
7. სამინისტრო უფლებამოსილია საქართველოს კანონმდებლობის შესაბამისად შეაჩეროს, ან შეწყვიტოს გრანტის მიმღების დაფინანსება და მოითხოვოს საგრანტო თანხის დაბრუნება დებულებით გათვალისწინებული მიზნების შეუსრულებლობის, ყალბი მონაცემების აღმოჩენის, აგრეთვე კანონმდებლობით გათვალისწინებულ სხვა შემთხვევებში.